Tallinnan joulutori aukeaa tänä perjantaina – faktat haltuun ennen matkaa! - Maikrahv
Uusivuosi Tallinnassa – Maikrahvin lavalla jazzlaulaja Sofia Rubina!
Pikkujoulut Tallinnassa – Maikrahvin pikkujoulukausi on täynnä viihdettä!
Tallinnan joulutori avaa porttinsa 15. marraskuuta. Kokosimme yhteen kiinnostavimmat faktat ja hyödyllisimmät tiedonmurut Euroopan parhaasta joulutorista. Tiesitkö Sinä tämän kaiken?
Pitkä ja arvokas historia
Tallinnan joulutorin juuret ulottuvat vuoteen 1441, jolloin Mustapäiden veljeskunta pystytti Raatihuoneentorille koko Euroopan ensimmäisen julkisen joulukuusen. Tallinnan kaupunginarkistosta löytyvästä alkuperäisestä asiakirjasta selviää, että raati palkkasi peräti musikantteja soittamaan joulupäivänä kuusen katveessa.
Nykymuodossaan joulutori on toiminut Viron uudelleenitsenäistymisestä eli vuodesta 1991 saakka. Neuvostovuosina joulun vietto oli kielletty – tosin virolaiset juhlivat joulua salaa suljettujen ovien takana.
European Best Destinations -sivuston järjestämässä yleisöäänestyksessä etsitään vuosittain Euroopan parasta joulutoria. Viime vuonna voiton nappasi Tallinnan joulutori, joka hurmasi äänestäjänsä viihtyisyydellään, pitkillä perinteillään ja historiallisella sijainnillaan keskiaikaisten rakennusten syleilyssä. Vieraita ilahduttivat myös maistuvat jouluherkut, mökillään päivystävä Joulupukki sekä virolainen käsityö ja muut lahjaideat.
Tänä vuonna joulutorilla voi tutustua esimerkiksi Hiidenmaan pientuottajien ja Tallinnan taidekeramiikkatehtaan tuotantoon sekä vierailla erityisesti herkkusuita varten luodulla omalla alueella.
Oi, kuusipuu…
Joulutorin keskipiste, komea kuusi, valitaan vuosittaisessa kuusikilpailussa, johon voivat osallistua tiukat kriteerit täyttävät Virossa kasvavat kuusipuut. Joulukuusen kriteereitä ovat 15–18 metrin korkeus, symmetrisyys sekä tiheä oksisto. Kilpailun voittajan kuljettaa torille kuorma-auton puikkoihin hypännyt Joulupukki itse.
Tänä vuonna joulutoria koristaa toista vuotta peräkkäin tallinnalainen kuusi: 2,1 tonnia painava puu kasvoi Rõika-kadulla Haaberstin kaupunginosassa. Katso kuvia ja video joulukuusen saapumisesta ERR:n uutissivustolta.
Paljon jouluisia elämyksiä
Perjantaina 15. joulukuuta kello 17:00 joulutori aukeaa juhlavan seremonian saattelemana.
Ensimmäisenä adventtina eli 1. joulukuuta torille saapuvat kaupunginjohtaja, kirkkokuorot ja Joulupukki, ja joulukuusen oksille syttyy ensimmäinen adventtikynttilä. Uusi kynttilä sytytetään jokaisena adventtina. Jouluaattona kello 12:00 raatihuoneen ikkunasta julistetaan joulurauha.
Viikonloppuisin järjestettävän kulttuuriohjelman puitteissa joulutorin lavalle nousee noin 3 000 esiintyjää. Tutustu monipuoliseen ohjelmaan täällä.
Tänä vuonna joulutori ja Tallinnan kaupunginmuseo järjestävät myös tunnelmallisia kävelykierroksia vanhassakaupungissa. 1,5-tuntisella jouluretkellä selviää, kuinka Tallinna syntyi 800 vuotta sitten ja miten kaupungissa ennen vanhaan vietettiin joulua. Viroksi, venäjäksi ja englanniksi järjestettävistä retkistä löydät lisätietoa Piletilevin kotisivuilta.
Yli puoli miljoonaa kävijää
Tallinnan joulutorilla vierailee vuosittain yli puoli miljoonaa kävijää. Oletko myös Sinä yksi heistä?
Parhaan joulutorin tittelin odotetaan tuovan Tallinnaan erityisen paljon vieraita: aikaisempien vuosien voittajakaupungeissa matkailu on kasvanut merkittävästi, lisäksi Tallinna on osoittautunut joulutorikilpailua järjestävän European Best Destinationsin sivuilla kiinnostavimmaksi ja varatuimmaksi talvimatkakohteeksi.
Joulutori on avoinna 15. marraskuuta – 7. tammikuuta joka päivä kello 10:00–20:00. Monet myyjät tarjoilevat lämpimiä juomia myös pidempään. Lisätietoa löydät joulutorin kotisivuilta.
Tavataan Euroopan parhaalla joulutorilla ja sen laidalla sijaitsevassa Ravintola Maikrahvissa!
(Kuvat: Kaupo Kalda ja Krõõt Tarkmeel / Visit Tallinn, Christmas Tour „Tallinn 800“)